ปชป. อัด ร่าง ก.ม. ปป.ช. หมกเม็ดเอื้อโกง ให้แจงทรัพย์สิน-หนี้สินแบบสรุป
ปชป. อัดกฎหมายลูก ป.ป.ช.หมกเม็ดแจงทรัพย์สินโดยสรุป ชี้ เขียนย้อนแย้งให้เก็บข้อมูลที่ต้นสังกัดส่อขัด รธน. ด้าน ชาญชัย ซัดคนร่างทำเพื่อเอื้อประโยชน์พวกพ้อง เตือน อย่าเอาเรื่องของประเทศชาติเป็นบริษัทพวกพ้องน้องพี่ ดักทาง บิ๊กตู่ ปัดไม่รู้ไม่เห็น ไม่รับผิดชอบไม่ได้,  เมื่อเวลา 10.30 น. วันที่ 9 ธ.ค. ที่พรรคประชาธิปัตย์ นายราเมศ รัตนะเชวง รองโฆษกพรรคประชาธิปัตย์และฝ่ายกฎหมายพรรคประชาธิปัตย์ กล่าวถึงการพิจารณาร่างพระราชบัญญัติ (พ.ร.บ.) ประกอบรัฐธรรมนูญว่าด้วยการป้องกันและปราบปรามการทุจริตที่อยู่ในชั้นการพิจารณาของคณะกรรมาธิการ (กมธ.) วิสามัญของสภานิติบัญญัติแห่งชาติ (สนช.) ว่า ตนเป็นห่วง เพราะนโยบายป้องกันและปราบปรามการทุจริต ต้องสอดคล้องกับรัฐธรรมนูญและการบังคับใช้ แต่จากที่ได้เห็นตัวร่างกฎหมายฉบับนี้ พบว่ามีจุดบกพร่องหลายประเด็น หลายมาตรา ชี้ให้เห็นพิรุธ หรือความไม่ชอบมาพากลว่าหมกเม็ด หรือซ่อนปมไว้หรือไม่อย่างไร เช่น มาตรา 104 ที่ระบุว่า การปราบทุจริตที่ให้ ป.ป.ช.เปิดเผยข้อมูลโดยสรุป และให้ประชาชนมีส่วนร่วมในการตรวจสอบ ทั้งๆ ที่กฎหมาย ป.ป.ช.ก่อนหน้านี้เขียนสอดคล้องกับรัฐธรรมนูญปี 50 ที่กำหนดให้มีการเปิดเผยข้อมูลบัญชีทรัพย์สิน หนี้สินต่างๆ โดยละเอียด ถามว่าการระบุเนื้อหาในร่างกฎหมายไว้เช่นนี้เพื่ออะไร เพราะขัดกับการป้องกันการทุจริตที่จะให้คนเข้ามาสู่ตำแหน่ง ซึ่งทุกคนต้องพร้อมเข้าสู่การตรวจสอบ เพราะถือเป็นบุคคลสาธารณะแล้ว จะมาระบุได้อย่างไรว่า ให้เปิดเผยโดยสรุป    ,นายราเมศ กล่าวต่อว่า นอกจากนี้ในหมวด 7 มาตรา 127 ที่ระบุให้ข้าราชการเจ้าหน้าที่ทุกระดับ ต้องยื่นบัญชีทรัพย์สิน หนี้สิน ซึ่งประเด็นนี้ตนเห็นด้วย แต่ในวรรคสี่ ระบุให้เก็บข้อมูลบัญชีทรัพย์สิน หนี้สิน ไว้ที่หน่วยงานต้นสังกัด และให้เป็นความลับเปิดเผยมิได้ ขอถามว่าเขียนไว้เช่นนี้หมายความว่าอย่างไร และจะส่งเสริมให้ประชาชนมีส่วนร่วมในการตรวจสอบได้อย่างไร เพราะเขียนขัดแย้งกันในตัว ซึ่งทั้ง 2 มาตรานี้ส่อที่จะขัดกับกฎหมายรัฐธรรมนูญ มาตรา 233 ที่กำหนดให้ตรวจสอบ และเปิดเผย ทรัพย์สินหนี้สินของทุกตำแหน่งที่ยื่น ดังนั้น จึงเรียกร้องขอให้ สนช.ควรพิจารณเรื่องนี้ให้ละเอียดรอบครอบ อย่าเกรงใจใคร เพราะท้ายที่สุด ส.ว.ที่มาจากการแต่งตั้งก็ต้องอยู่ภายใต้กฎหมายนี้ รับราชการมากี่ปี รวมทรัพย์สินแล้วเป็นจำนวนเท่าไร ก็ต้องเปิดเผยในวันข้างหน้าอยู่ดี    ,ด้านนายชาญชัย อิสระเสนารักษ์ อดีต ส.ส.นครนายก พรรคประชาธิปัตย์ กล่าวว่า กรณีนี้แปลก เพราะรัฐธรรมนูญฉบับนี้ คณะกรรมการร่างรัฐธรรมนูญ (กรธ.) ระบุช่วงรณรงค์ให้ผ่านประชามติว่าเป็นรัฐธรรมนูญฉบับปราบโกงในยุคปฏิรูป แต่พอมาถึงการทำกฎหมายลูกที่กำลังอยู่ในวาระ 2 ระหว่างการพิจารณาแปรญัตติของ สนช. กลับเป็นการร่างกฎหมายเพื่อเอาใจเพียงแค่ 9 คน หรือเอื้อให้ใครหรือไม่ เพราะในรัฐธรรมนูญให้เร่งสะสางคดีโดยเร็ว แต่ร่างกฎหมายนี้กลับให้เวลาตรวจสอบถึง 490 วัน ยิ่งเป็นการล่าช้า และส่งเสริมให้มีการทุจริตหรือไม่ หากเขียนออกมาเช่นนี้ ภาคประชาชนก็ไม่มีส่วนร่วมในการตรวจสอบ ทั้งยังพบว่ามีการนำคนที่ถูกร้องเรียนใน ป.ป.ช.ไปนั่งเป็นกรรมการในคณะกรรมาธิการวิสามัญ ยิ่งเพี้ยนเข้าไปใหญ่ รวมถึงมีกรรมการ ป.ป.ช. บางคนเข้าไปนั่งอยู่ด้วย ทั้งๆ ที่มีอำนาจในการร่างเพื่อปราบโกง แต่กลับมาเอื้อประโยชน์ให้ตัวเองและพวกพ้อง และกฎหมายนี้มีปัญหาเพราะมีการระบุคำว่า และ หรือ เช่นเพื่อเว้นการบังคับใช้ หรือการเปิดเผยข้อมูล ต้องให้เจ้าตัวยินยอมว่าจะเปิดเผยหรือไม่ หากเขียนอย่างนี้แล้วใครจะยอมให้เปิดเผยทรัพย์สินของตัวเอง ซึ่งเชื่อว่าหากยังออกกฎหมายแบบนี้จะเป็นการส่งเสริมให้มีการทุจริตมากขึ้น และตนไม่เชื่อเรื่องความจริงใจในการปราบโกง หรือจะส่งเสริมให้ประชาชนมีส่วนร่วมของรัฐบาลนี้,    ผมยืนยันจะแถลงถึงข้อบกพร่องกฎหมายฉบับนี้อีก 4-5 สัปดาห์ เพราะถ้าออกมาแล้ว จะมีปัญหาว่าปฏิบัติไม่ได้จริง ปล่อยคนชั่วลอยนวล ปิดบังข้อมูล การได้มาซึ่งทรัพย์สินและหนี้สิน ส่งเสริมการทุจริต ไม่ส่งเสริมภาคประชาชนให้มีส่วนร่วมในการตรวจสอบ จึงของฝากถึงนายกรัฐมนตรี และ นายมีชัย ฤชุพันธุ์ ประธาน กรธ. ที่ร่างกฎหมายนี้ออกมา ไม่ใช่เพื่อต่อรองผลประโยนช์ของพวกพ้องน้องพี่ โดยไม่คิดถึงผลประโยชน์ของประเทศ ถ้าทำไม่ได้ก็ขอให้ลาออกไป ไม่เช่นนั้นสักวันหนึ่งจะต้านแรงของประชาชนไม่ได้ บ้านเมืองจะลุกเป็นไฟ ขอเตือนนักค้าอำนาจทั้งหลายขอให้ตระหนักว่า กฎหมายนี้มีความสำคัญที่จะทำให้บ้านเมืองเดินหน้าต่อไปได้ ไม่ใช่มาหมกเม็ดรวมศูนย์อำนาจ กฎหมายฉบับนี้จะเป็นเครื่องพิสูจน์ว่าอยู่ในยุคปฏิรูปหรือไม่ หรือจะผิดเพี้ยนไปจากเจตนารมณ์ของรัฐธรรมนูญ แต่ที่เห็นแม้แต่ในการปรับ ครม. ครั้งล่าสุด ยังมีการนำรัฐมนตรีบางคนที่ถือหุ้นในรัฐวิสาหกิจแห่งหนึ่ง มีการไปเปิดบัญชีลับที่เกาะเคย์แมน ถึง 30 บัญชีเพื่อหลีกเลี่ยงภาษี นายกรัฐมนตรีควรจะเลือกคนที่โปร่งใส ที่ดีกว่านี้ไม่มีแล้วหรือ ทำไมถึงเอาคนแบบนี้เข้ามา ทั้งๆ ที่อยู่ในยุคปฏิรูปที่ต้องทำให้ดีขึ้น โปร่งใสขึ้น แต่กลับกลายเป็นว่าจะแย่กว่าในยุคประชาธิปไตยนี่คือประเทศไทย ไม่ใช่ บริษัท เพื่อน พ้อง น้อง พี่ จำกัด นายชาญชัย กล่าว,   เมื่อถามว่า พล.อ.ประยุทธ์ จันทร์โอชา นายกฯ และหัวหน้า คสช.เพิ่งประกาศย้ำนโยบายปราบทุจริตในวันต่อต้านการทุจริตสากลของยูเอ็น จะถูกวางยาสอดไส้ในเรื่องร่างกฎหมายนี้หรือไม่ นายชาญชัย กล่าวว่า ตนเชื่อว่านายกฯ ไม่ใช่เป็นคนที่จะถูกหลอกง่ายๆ ต้องรอบคอบกว่านี้เพราะไม่ใช่เรื่องของบริษัทพวกพ้องน้องพี่ ขณะที่ นายราเมศ กล่าวว่า นายกฯ ทราบดีว่ากฎหมายฉบับนี้อยู่ระหว่างการพิจารณาของ สนช.ในวาระ 2 ดังนั้น จะปฏิเสธไม่รู้ไม่เห็น หรือปฏิเสธความรับผิดชอบเกี่ยวกับกฎหมายสำคัญฉบับนี้ไม่ได้ ถ้าออกมาบังคับใช้ในอนาคตแล้วมีปัญหา.
ปชป. อัดกฎหมายลูก ป.ป.ช.หมกเม็ดแจงทรัพย์สินโดยสรุป ชี้ เขียนย้อนแย้งให้เก็บข้อมูลที่ต้นสังกัด ส่อขัดรธน. ด้านชาญชัยซัดคนร่างทำเพื่อเอื้อประโยชน์พวกพ้อง เตือน อย่าเอาเรื่องของประเทศชาติเป็นบริษัทพวกพ้องน้องพี่
ป.ป.ช.,กฎหมาย ป.ป.ช.,ชี้แจงทรัพย์สิน,ปราบทุจริต,รธน.ปราบโกง,ข่าวทั่วไป